ຜູ້ວາງລະເບີດ ສະຫຼະຊີບ ສັງຫານ 15 ຄົນ ໃນປາກິສຖານ ລວມທັງ ທ່ານ Shuja Khanzada
ຕົວເລກຂອງຜູ້ເສຍຊີວິດ ຈາກການໂຈມຕີ ຢູ່ທີ່ເຮືອນພັກຂອງທ່ານ Khanzada ໃນແຂວງປັນຈາບຄາດ ວ່າຈະ ເພີ້ມຂຶ້ນຕື່ມ ຂະນະທີ່ຍັງມີຫຼາຍຄົນຕົກຄ້າງຢູ້ໃຕ້ຊາກຫັກພັງ.
ຫົວໜ້າຜູ້ຮັກສາການ ກະຊວງພາຍໃນປະຈຳແຂວງປັນຈາບ ທີ່ມີປະຊາກອນໜາແໜ້ນ ຂອງປາກິສຖານ ໄດ້ຖືກສັງຫານ ໃນການໂຈມຕີສະຫຼະຊີບ ທີ່ປຶກສາກ່ຽວກັບດ້ານສາທາລະນະສຸກ ສຳລັບລັດຖະບານແຂວງ ປັນຈາບ ທ່ານ Saeed Elahi ກ່າວຜ່ານທາງໂທລະພາບ ຂອງ ທາງການລັດ ວ່າ ຫົວໜ້າຜູ້ຮັກສາການ ກະຊວງພາຍໃນປະຈຳ ແຂວງປັນຈາບ ທ່ານ Shuja Khanzada ແມ່ນລວມຢູ່ໃນຜູ້ທີ່ ຖືກສັງຫານ ໃນວັນອາທິດມື້ນີ້ ຈຳນວນຜູ້ເສຍຊີວິດທີ່ເປັນທາງ ການ ແມ່ນ 9 ຄົນ ແລະ ພະນັກງານກູ້ໄພ ກ່າວວ່າ ຕົວເລກນັ້ນ ມີແນວໂນ້ມວ່າ ຈະເພີ້ມຂຶ້ນ ອີກຫຼາຍຄົນຍັງຕົກຄ້າງຢູ່ພາຍໃຕ້ຊາກຫັກພັງຢູ່ ບັນດາຜູ້ເຫັນເຫດການ ກ່າວວ່າ ມີຫຼາຍກວ່າ 30 ຄົນ ຢູ່ໃນເຮືອນຂອງທ່ານ Khanzada ທີ່ຕັ້ງຢູ່ເມືອງ Attock ໃນທາງພາກຕາເວັນຕົກສຽງເໜືອ ໃນເວລາຜູ້ວາງລະເບີດສະຫຼະ ຊີບຄົນໜຶ່ງ ໄດ້ເຂົ້າໄປໃນສະຖານທີ່ນັ້ນ ແລ້ວບີບຂະນວນໃຫ້ລະເບີດແຕກຂຶ້ນ ຫຼັງຈາກ ບັນດາຍາມຮັກສາຄວາມປອດໄພ ໄດ້ແນມເຫັນຜູ້ກ່ຽວ ແລະ ໄດ້ພະຍາຍາມທີ່ຈະຢຸດຢັ້ງ ຜູ້ກ່ຽວນັ້ນ ຫຼາຍສິບຄົນ ລວມທັງເຈົ້າໜ້າທີ່ຕຳຫຼວດ ຫຼາຍຄົນ ຖືກຖົມຢູ່ໃຕ້ຊາກຫັກພັງ ຫຼັງຈາກ ລະເບີດແຕກຂຶ້ນຢ່າງແຮງ ໄດ້ກໍ່ໃຫ້ອາຄານດັ່ງກ່າວພັງທະລາຍລົງ ບັນດາເຈົ້າໜ້າທີ່ກ່າວວ່າ ຫົວໜ້າຜູ້ຮັກສາການທີ່ເສຍຊີວິດນັ້ນ ແມ່ນໄດ້ຮັບການຂົ່ມຂູ່ ຈາກກຸ່ມພວກຫົວຮຸນແຮງ ຊູນີ Lashkar-e-Jhangvi (LeV) ທີ່ຮູ້ກັນດີສຳຫລັບການ ໂຈມຕີທີ່ຮ້າຍແຮງເຖິງແກ່ຊີວິດຕໍ່ກຸ່ມຊົນເຜົ່ານ້ອຍຊາວຊີໄອ້ມຸສລິມ ຢູ່ໃນປາກິສຖານ ເມື່ອທ້າຍເດືອນຜ່ານມາ ຕຳຫລວດຕໍ່ຕ້ານການກໍ່ການຮ້າຍໃນປັນຈາບ ໄດ້ສັງຫານ ນາຍ Malik Ishaq ຜູ້ເປັນຫົວໜ້າກຸ່ມຜິດກົດໝາຍດັ່ງກ່າວ ແລະ ທ່ານ Khanzada ໄດ້ເປີດ ເຜີຍລາຍລະອຽດຕ່າງໆ ຂອງການປະຕິບັດການນັ້ນ ໃນກອງປະຊຸມຖະແຫລງຂ່າວ ທ່ານ Khanzada ໄດ້ນຳພາປະຕິບັດການ ດ້ານຄວາມປອດໄພ ເພື່ອຕໍ່ຕ້ານພວກຫົວ ຮຸນແຮງ ທີ່ເປັນເຄືອຂ່າຍຂອງກຸ່ມທາລີບານໃນປາກິສຖານ ແລະ ກຸ່ມ al-Qaida ໃນ ແຂວງປັນຈາບ ບັນດາເຈົ້າໜ້າທີ່ ສົງໄສວ່າ ການໂຈມຕີຢູ່ໃນ ເຂດ Shadi Khan ຊຶ່ງເປັນບ້ານເກີດຂອງ ທ່ານ Khanzada ນັ້ນ ອາດເປັນການລ້າງແຄ້ນ ສຳຫລັບ ປະຕິບັດການຕໍ່ຕ້ານພວກຫົວ ຮຸນແຮງ ຂອງທ່ານຫົວໜ້າຮັກສາຄວາມປອດໄພທ່ານນີ້